KIRJALLINEN KYSYMYS P-0790/00 esittäjä(t): Rosa Miguélez Ramos (PSE) komissiolle. Sataman rakentaminen Ría de Arousassa Espanjassa ilman ympäristövaikutusten arviointia.



Virallinen lehti nro 374 E , 28/12/2000 s. 0153 - 0154



KIRJALLINEN KYSYMYS P-0790/00 esittäjä(t): Rosa Miguélez Ramos (PSE) komissiolle (9. maaliskuuta 2000) Aihe: Sataman rakentaminen Ría de Arousassa Espanjassa ilman ympäristövaikutusten arviointia Ría de Arousan (Pontevedra, Espanja) asukkaat ovat ilmaisseet vastustavansa kemikaali- ja öljysataman sekä siihen liittyen öljyvaraston ja petrokemiallisten tuotteiden varaston rakentamista niiden ympäristövaikutusten takia. Kummastakaan rakennustyömaasta ei ole tehty etukäteen asianmukaista ympäristövaikutusten arviota. Ria de Arousaa puolustava järjestö (Plataforma en Defensa da Ría de Arousa) on tehnyt Euroopan komissiolle valituksen siitä, että neuvoston direktiiviä 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista ei ole noudatettu. Espanjan hallitus puolestaan ei ole noudattanut määräaikaa, joka asetettiin neuvoston direktiivin 97/11/EY(2) tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta siirtämiselle kansalliseen lainsäädäntöön. Öljylaiva Erikan uppoamisen aiheuttaman äskettäisen ympäristökatastrofin jälkeen kansalaisten huolestuneisuus on kasvanut. Se edellyttää meiltä kansalaisten edustajilta yhä suurempaa herkkyyttä ympäristökysymyksiä kohtaan. Sen mukaisesti Euroopan parlamentti hyväksyi juuri kaksi päätöslauselmaa (20. tammikuuta ja 2. maaliskuuta 2000). Parlamentissa on myös puhuttu paljon EU:n ympäristöpolitiikan yhteensovittamisesta muihin politiikkoihin, kuten rakennerahastopolitiikkaan. Olisiko näiden satamarakennelmien rakentamisesta pitänyt tehdä ympäristövaikutuksia koskeva arvio? Voiko komissio ilmoittaa, käytettiinkö sataman rakentamiseen yhteisön rahoitusta? Kuinka paljon ja milloin? Mitkä yritykset sitä saivat? Miten komissio seurasi, että hankkeet ovat yhteisön ympäristövaatimusten mukaisia? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama yhteinen vastaus kirjallisiin kysymyksiin P-0790/00 ja E-0804/00 (5. huhtikuuta 2000) Kyseessä on tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY(1), jonka 2 artiklan mukaan ennen hankkeen toteuttamiseen oikeuttavan luvan myöntämistä on arvioitava niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tätä säännöstä sovelletaan direktiivin liitteissä I ja II lueteltuihin hankkeisiin. Parlamentin jäsenen mainitsemien rakennelmien osalta liitteessä I olevaan 8 kohtaan sisältyvät kauppasatamat sekä sisävesiväylät ja sisävesiliikenteen satamat suuremmille kuin 1 350 tonnin aluksille. Liitteessä II olevan 10 kohdan d alakohta sisältää sellaisten satamien, mukaan luettuina kalasatamien, rakentamisen, jotka eivät sisälly liitteeseen I. Liitteessä II olevan 6 kohdan c alakohdassa mainitaan öljyn sekä petrokemiallisten ja muiden kemiallisten tuotteiden varastointirakennelmat. Sen mukaisesti, mitä 4 artiklassa säädetään, liitteessä I mainitut hanketyypit on aina alistettava ympäristövaikutusten arviointimenettelyyn. Liitteessä II mainitut hankkeet on arvioitava, mikäli kyseinen jäsenvaltio toteaa niiden laadun sitä vaativan. Direktiivin 85/337/ETY muuttamisesta 3. maaliskuuta 1997 annetun neuvoston direktiivin 97/11/EY(2) 3 artiklan 1 kohdassa säädetään, että jäsenvaltioiden on saatettava säädökset voimaan 14. maaliskuuta 1999 mennessä. On syytä täsmentää, että 3 artiklan 2 kohdan mukaisesti ennen 14. maaliskuuta 1999 esitettyihin lupahakemuksiin sovelletaan direktiivin 85/337/EY säännöksiä sellaisina kuin ne olivat ennen direktiivin muuttamista. On myös huomattava, että EY:n perustamissopimuksen 226 artiklan (entisen 169 artiklan) nojalla komissio ryhtyy automaattisesti toimenpiteisiin, mikäli sille ei ilmoiteta säädösten saattamisesta osaksi kansallista lainsäädäntöä annetussa määräajassa. Koska komissio ei ole saanut direktiivin 97/11/EY mukaista ilmoitusta, Espanjalle on vastikään lähetetty perusteltu lausunto. Joka tapauksessa komissio ryhtyy perustamissopimusten valvojana tarvittaviin toimenpiteisiin varmistaakseen, että yhteisön lainsäädäntöä noudatetaan tässä tapauksessa. Komissio on ollut yhteydessä Espanjan viranomaisiin ja pyytänyt näiltä tietoja kahden kyseessä olevan rakennushankkeen mahdollisesta yhteisrahoituksesta. (1) EYVL L 175, 5.7.1985. (2) EYVL L 73, 14.3.1997.